@38B
#, ,RGYA GAR SKAD DU, 
SRAGDHAR STO TRA, BOD SKAD DU, PHRENG BA 'DZIN PA'I BSTOD PA, ,'PHAGS MA SGROL MA LA PHYAG 'TSAL LO, ,NYI MA 'CHAR KA'I SNANG BA LTAR DMAR LHA MCHOG RNAMS KYI MGO YI GTZUG GI NOR BU'I DPAL, ,PHUN SUM TSOGS PAS DMAR BA SMUG RTZI GSAL PO DNGAR BKOD SHIN TU YUN 
RINGS MA LON 'DRA'I, ,'PHAGS MA KHYOD ZHABS DAG LA THAL SBYAR COD PAN GYIS MNAN YAN LAG MCHOG BTUD BDAG GIS NI, ,GUS PAS SGROL MA PHONGS SKYABS BSTOD PA GSER GYI ME TOG PHRENG BA RNAMS KYIS MCHOD PAR BGYI, ,SKAD NGAN DU BA'I BZHIN LDAN RGAL BAR DKA' BA'I 
SDUG BSNGAL ME LA LUS DAG RNAM LTUNG BA, ,CI DANG CI BYA ZHES RMONGS LAN GCIG MIN PA'I RTZOM PA BYAS KYANG 'BRAS DANG BRAL BAS SKYO, ,MKHA' LA NYI ZLA'I DPAL NI GZHAN LAS MANG DU THOS NAS BLTA BAR RE BA BCAS GYUR PA'I, ,MIG NYAMS GZHAN GYI 'GRO BA LTA BU BDAG NI SDIG 
'JOMS KHYED LA GUS BAS RTEN PAR BGYID, ,KHYED KYI THUGS RJE SEMS CAN RNAMS NI KUN LA BYE BRAG MED PAR 'JUG PA MA LAGS SAM, ,DE DAG GZUNG BAS BDAG 'DRA YANG NI DE DAG NANG DU GZUNG BAR 'GYUR LA GDON MI ZA, ,MTHA' DAG 'GRO BA'I SDIG PA'I MUN PAR TSA ZER CAN 
GZUGS NUS PA LA YANG DO ZLA MED, ,DE LTA MOD KYI KYE MA BDAG SMAD NYES BYAS NGAN PAS BRJID CING SDUG BSNGAL LDAN PA NYID, ,SKAL BA ZHAN PA BDAG SMAD SMAD PA ZHIG STE NYIN BYED 'OD ZER GYIS KYANG MUN PA SEL, ,GANGS CAN LAS BYUNG 'JUG NGOGS CHUS DKRIGS PA YI DUM BU 

@39A
*, ,'KHYAGS SHING BSIL BA DAG TU BSGOM, ,RIN CHEN GLING GI LAM SRANG DANG NI NOR BU'I PHUG YANGS KHANG PA DAG GI NANG DU DBUL, ,'JIG RTEN KUN GYI YUM GCIG MA KHYOD MGON DU BYAS KYANG MGON MA MCHIS SO BCOM LDAN MA, ,NU MA'I RGYU LAS LAN MANG DAG TU 
RNAM PAR DU BA'I BU LAM YANG SKYO BAR 'GYUR, ,NYI MA SO SOR DAM PA MA YIN DON GNYER RNAMS LA RAB BSKUL PHA YANG KHRO BA 'DZIN, ,'JIG RTEN GYI NI RE 'DOD 'BRAS BUS YANGS LDAN DPAG BSAM SHING CHEN 'KHRI SHING MCHOG NI KHYOD, ,MNGON PAR DON GNYER DON RNAMS KUN LA 
STZOL GYI NAM YANG RNAM GYUR DE DAG CI YANG MED, ,GANG LA NYON MONGS TSOGS KYI ME 'BAR LUS CAN DE DANG DE YIS SGROL MA NGA NYID CIS, ,BDAG NYID ZHAL BZHES DAM BCAS SDUG BSNGAL 'OG TU BYING BA BDAG LA 'BRAS BU LDAN PAR MDZOD, ,SROG CHAGS RNAMS KYI SDUG BSNGAL SHUGS NI 
RTZUB CING ZIL GNON 'DI DAG JI SNYED 'PHEL GYUR PA, ,YANG DAG RDZOGS PA'I SANGS RGYAS THEG PAR SMON LAM BLO MNGA' RNAMS KYI BRTZE BA'ANG DE SNYED NYID, ,DE LTAR BSTOD PA'I TSIG GI ZOL GYIS CHO NGE'I SGRA DAG GSANG MTHON SGROGS SHING LAG BSGRENG LA, GZHAN DAG GIS KYANG 
BTANG SNYOMS BYA BAR 'OS PA MIN NA YUM GCIG KHYOD KYIS LTA YANG CI, ,GZHAN DAG RNAMS KYIS MNGON 'DOD 'BYOR PAR 'DOD PA KHYED LAS THOB PA RNAMS MTHONG BZHIN, ,MI DGE LAS BYUNG NANG GI GDUNG BA RGYUN CHAGS BZOD BLAG MED PAS SHIN TU YANG YANG SREG ,GAL TE KHO BO 
SDIG CAN LAGS NA KHYOD LA GUS PA CHEN PO 'DI NI CI PHYIR 'PHEL, ,KHYOD NYID GCIG PU'I MTSAN GYIS KYANG NI THOS DANG DRAN PAS 'PHRAL LA SDIG PA SEL BAR BYED, ,DE LTA NA YANG BDAG GI BYA BA'I KHUR DAG DONG BA JI LTAR LAGS ZHES BDEN GSUNGS PA, ,NAD PA 'CHI BAR 'GYUR 
YANG SMAN PA'I SNYING RJE RGYA CHEN PHAN PA KHON PAR BGYID DAM CI, ,SGYU MANG SER SNA NGA RGYAL PHRAG DOG RANG SKYON THA CHAD RNAMS KYIS DUS MNYAM RIM PAR YANG, ,DU MA DAG GI THUN MONG CHAR GYUR TSOGS KHANG RNGA MO BZHIN DU BSKOR BAR GYUR PAS NA, ,KHYED KYI ZHABS PAD MCHOD PA SKAD 

@39B
CIG TZAM YANG MA RNYED GANG DE'I DON DU KHYAD PAR LAS, ,PHONGS PAS YI GE DMAN PAR TSIG 'DI BKOD DO BDAG GI 'DOD PA DON MED MA GYUR CIG ,DUS MTHA'I RLUNG RAB 'KHRUGS PAS DKRUGS PA'I CHU NI G-YO ZHING 'GUL BA'I RLUNG 'KHOR RAL PA CAN, ,RAB 'KHRUGS KUN DU BSKYOD 
CING RBA RLABS NGOS BRDABS SGRA GRAG GAD RGYANGS CHEN PO SGROGS PA LAS, ,GRU CHAG CHU RU SNYING RJE DU BA'I TSE DE DANG LDAN G-YO BA MED CING ZHAN GYUR PA, ,LHA MO KHYOD LA BSTOD PA RNAMS KYIS 'PHRAL LA CHU GTER 'GRAM DU RANG DGA' THAR BAR 'GYUR, ,DU BA 'TSUBS PA SPRIN 'DRA KHONG NAS 
RAB BYUNG ME STAG MKHA' KHYIM NANG DU RNAM PAR RGYU, ,ME DPUNG ME LCE 'PHRO ZHING RAB 'BAR DRAG PO'I KHANG PAR MAL STAN DAG LA RAB 'KHOD PA, ,THAL SBYAR COD PAN LDAN PAS KHYED LA BTUD BYAS LDAB LDIB DAG TU GSOL BA 'DEBS PA RNAMS, ,GLOG RAB 'GYUR BA'I RTZE DGA' RAB 'BAR CHU 'DZIN SHUGS 
KYIS SKAD CIG NYID LA SGRIB PAR BYED, ,MYOS PA'I CHU RGYAS 'GRAM PA GNYIS KA'I NGOS LA BABS PAS BUNG BA DAG GI PHRENG BA CAN, ,H'Um ZHES BYA BAS BOS PAR GYUR BA'I GLING CHEN ZLA BOS ZHE SDANG ME SPAR GNYIS 'THUNG GI, ,SO RTZE RAB TU MTHO BA'I KHYOGS LA BLANGS PA'I LUS CAN DAG GIS 
KHYOD RJES DRAN PA NA, ,RTZE MO CHE LDAN MGO RTZE'I RDZONG LA 'DUG CING RAB TU DGA' BAS 'CHI BDAG PHYIR ZLOG BYED, ,MDUNG RINGS DRAG POS BSNUN BSAD MI YI MGO DANG GSAL SHING DAG GI 'KHRI SHING DGA' STON CAN, ,NAGS TSAL STONG PAR CHOM RKUN LAG RTZES RAL GRI G-YO ZHING BRDEG PAR 
GZAS PAS DREGS RGYAS PA, ,KHRO GNYER DANG BCAS SMIN 'KHYOG ZUR MIG GIS BLTAS MIG CAN RNAMS NI KHYED MTSAN DPAL GYI GZHI, ,GSAL BAR 'DRI BA'I GNAS LA BSAM PA'I SMYU GU SKYO MED RNAMS KYIS BRAN DU BKOL BAR BYED, ,RAB RNO SDER MO'I RTZE NI RDO RJE LTA BUR BSNUN PAS 
GLANG CHEN MYOS PA'I KLAD 'GEMS NAS, ,KHRAG MANG RAB TU ZAGS PAS BKRUS PA'I RAL PA GSAL PO 'JIGS RUNG YANGS PHRAG PA KHEBS, ,KHROS TE RGYANG NAS STENG DU 'PHYONG 'DOD MCHE BA RNON PO GTZIGS PA'I KHA CAN RI DGAS DGRA, ,KHYOD LA 'OS PA'I BSTOD PA DON LDAN TSIG DAG 

@40A
*, ,BKOD PAS SKRAG STE LOG NAS 'GRO BAR 'GYUR, ,GDENGS CAN RNAM 'GYUR DU BA'I KHYIM DANG MUN PA'I DBYIBS CAN GSAL BAR PHUD SGRA DAG GI TSOGS, ,BYED PA DANG LDAN KHA GDANGS RO 'DZIN THAG PA GSHIN RJE'I ZHAGS 'DRA CHE ZHING G-YO BA DAG ,SDIG PA LAS BYUNG 
SLAR YANG KHYOD SKYONG BDAG NYID KHYOD KYI YON TAN BGRANG BAR LHUR LEN PAS, ,AUTPALA PHRENG BA'I RGYAN GYIS 'BYOR PA BUNG BA MYOS PA'I PHRENG BAS DKRIS LTAR 'DZIN PAR 'GYUR, ,RJE BO'I SMIN MA BSKYOD PAS 'JIGS PA DAG GIS RGOD CING 'PHYAG PAS DRANGS LA CO DOG GZINGS, ,G-YO ZHING 
SGRA SGROGS BRAN KHOL RNAMS KYIS RTZUB MOR SMRA BYED ZHAGS PA'I MDUD PA DAM POS BCINGS, ,BKRES SKOM DAG GIS KHA DANG MGRIN SKAMS GANG ZHIG 'PHAG MA SGROL MA'I ZHABS LA SKYABS 'GRO BA, ,DE NI BYAMS PA'I GNYEN GYIS SPANGS KYANG MTHA' MED RGUD PA DE DAG 'PHRAL DU GTOR 
BAR 'GYUR, ,SGYU MA 'PHRUL PA'I LAM GYI RIM PAS RNAM PAR 'GYUR BA DU MA DAG GIS CHAS BYAS SHING, ,LOG PA'I GZUGS TZAM RJES SU 'TSAM PA'I MTSON CHA'I 'OD ZER TSOGS NI RAB TU MI BZAD LDAN, ,MI RO LAS BTON RGYU MA'I THAG PA'I TSOGS KYI PHRENG BAS RNAM PAR SPRAS PA'I 
SRIN PO RNAMS, ,KHYED RGYUD LAS BTUS GSANG SNGAGS DRAN PAS SDIG PA PHROGS PA'I SRUNG MA GZHOM MED BYED PAR 'GYUR, ,GLANG CHEN SGRA SGROGS CHAR SPRIN LUS CAN MYOS BYED CHU BO'I RGYUN DANG LDAN PAS MUN GTIBS SHING, ,MTSON CHA 'OD ZER RNAMS NI GLOG RAB 'GYU LTAR RAB 
GSAL MDA' YI CHAR 'BAB G-YUL NGO 'GYED PA'I TSE, ,RNAM PAR SNANG BA'I DGRA BO DPUNG PA'I STOBS NI RAB MCHOG LDAN PA RNAMS KYIS BKAG GYUR PA, ,KHYOD KYI DGRA BO GSOD PA'I DPA' BO GCIG GIS 'PHRAL DU DGRA YIS GZHI PHYE MAR RLOG ,SDIG SPYOD DAG GI RJES 'BRANG PHOL 
MIG CHABS CAN DAG LAS RNAG KHRAG RUL PA RAB 'DZAG CING, ,SHA LPAGS MYAGS PA LA CHAGS RTZA YI SGO YI BU GAR 'GUL BA'I SROG CHAGS KYIS ZOS LUS ZAD RNAMS, ,KHYOD ZHABS NYE BAR BRTEN PA'I SMAN MCHOG RI LU GUS SHING CHAGS PA YIS, ,SA LE SBRAM DANG MTSUNGS 

@40B
PA'I LUS DANG PADMA DKAR PO LTAR YANGS MIG DANG LDAN PAR 'GYUR, ,GANG GI RNA BA'I SNOD NA BLA MA RNAMS KYIS GNANG BA'I MAN NGAG SLONG MO MI GNAS SHING, ,THOS PA'I NOR DANG BRAL BAS MKHAS PA'I TSOGS RNAMS DAG TU LKUGS PA NYID DU KHAS LEN GANG, ,DE YANG KHYED LA GUS PA'I NUS 
PAS RGYAN RNAMS THAMS CAD MDZES BYED 'BYOR PAR BCAS PA YIS, ,NGAG GI DBANG PHYUG THOB NAS MI BDAG MDUN SAR RGOL BA'I SENG GE'I KHRI DAG 'PHROG PAR BYED, ,SA GZHI MAL STAN RDUL GYIS LUS BSGOS SKYED NGOS RAS RAL YAN LAG DAG NI RNAM PAR MNGON, ,SHIG GI TSE DAG 
RAB GTZER GZHAN GYI GRONG KHYER MDUN DU G-YO MOR ZAS NI DON GNYER BA, ,KHYOD MNYES BGYID LA BRTZON PAS NA CHUNG MCHOG GIS BZUNG BA'I RNGA YAB 'DZUM GYIS RAB MDZES SHING, ,MYOS PAS LONG BA'I GNYIS 'THUNG SOS GTAMS GDUGS GCIG GYEN DU BTEG PA'I SA GZHI 'DZIN 
PAR 'GYUR, ,G-YOG DANG LAS MTHA' BZO DANG DBANG PO GSO BA'I THABS KYI RNAM GRANGS DAG GIS RAB SKYO ZHING, ,SKYE BA SNGA MAR RAB BSGRUBS BSOD NAMS BSAGS PA'I DGE 'BRAS NOR NI THOB PAR MA GYUR BA'I, ,NOR MED RNAMS KYIS SKYE BO BKRES PA'I YUM GYUR PHONGS LAS 
'DA' BAR MDZAD PA KHYOD LA DON, ,DON DU GNYER NA SLAR YANG GSER GYI TSOGS KYI GTER DAG SA LAS 'THON PA THOB PAR 'GYUR, ,'TSO BA CHAD LAS NGO TSAR GYUR CING GOS ZAD CHUNG MA DAG GIS RAB TU SPYO BAR BYED, ,BDAG NYID GSO PHYIR RANG GI SKYE BO BU DANG GROGS PO GNYEN GYIS RING DU SPANGS 
PA YIS, ,KHYED LA RANG GI SDUG BSNGAL ZHUS PAS RANG GI KHYIM THAB BUD MED GDU BU'I SIL SIL SGRAS, ,GNYID LOG SAD PAR 'GYUR ZHING RTA RMIG RTZE MOS MTSAMS BRKOS KHANG KHYIM RNAMS KYI BDAG PO BYED, ,'KHOR LO PHYOGS KYI 'KHOR LO LA SBYOR BUD MED MTSAN BRGYAN 'OD ZER G-YO 
ZHING CHE BA DANG, ,GLANG CHEN GTZO BO MCHE BA DRUG LDAN RTA MCHOG SPU KHA SNGO BSANGS RMA BYA'I MGRIN LTAR 'TSER, ,NOR BU NYI MA'I 'OD ZER LTAR GSAL DRI MED YON TAN MDZOD 'DZIN MDZOD KHENGS DANG, ,DMAG DPON DPAL SDE LDAN PAR BCOM LDAN 'DAS MA KHYOD KYI BKA' DRIN CHA SHAS PHRA 

@41A
*, ,LAS 'GYUR, ,TZANDAN CHU YIS DRI ZHIM NOR BU'I RDO LA MDZES MAS DUS BTAB RTZE DGA' LA CHAGS PAS, ,SDU GU MA YI BDE BA'I NYER SPYAD MGRON DU BYA BA MNGON PAR GSANG BA RAB BSGRUBS SHING, ,RAL GRI 'OD ZER GYIS SDO SPOM MTHO DPUNG PA GTUN SHING DANG 'DVA DPUNG 
RGYAN ROL PA CAN, ,KHYOD KYI RIGS DRUG RIG 'DZIN DBANG PO MA LA YA YI ME TOG TSAL DU RANG DGAR 'GRO, ,NU MA'I THON 'KHOR DO SHAL GYIS BRGYAN MIG DKYUS RING PO RNA BA'I AUTPALA LA 'GRAN CING, ,LHA MO YID 'ONG MANDA RA BA DANG LDAN ZE 'BRU GSAR PA'I DRIS MYOS BUNG BA CAN, ,DRIL 
CHUNG SGRA YIS RJES 'BREL RAB TU GSAL BAR RKANG GDUB YID 'ONG SGRA SNYAN SGROGS PAR BYED, ,'DOD PAS MYOS DGA' GZHON NU MA RNAMS GUS DANG BCAS PAR KHYED MGON LDAN PA DON DU GNYER, ,RDZING BU'I NANG LOGS RIN PO CHES SPRAS GSER GYI PAD LDAN ZE'U 'BRU RDO RJE PHRENG BA CAN, , 
YONGS 'DU'I LJON PA LAS 'PHRO DRI BZANG DANG LDAN ME TOG RDUL GYI BLA RE MTHOR BRES TE, ,PI WANG GLING BU SGROGS MKHAS LHA YI GRONG GI DGA' BA RNAMS KYIS SNYAN PAR RAB BSGRAGS PA'I, ,DGA' BA'I SKYED TSAL BGROD PA KHYOD LA MCHOD PA BGYID PAS YUN RING NYAMS SU MYONG BAR 'GYUR, , 
NANG GI BYED PA KHYOD LA GTAD PA'I BSOD NAMS MTHU NI RAB 'BAR YONGS SU SMIN PA YIS, ,GA PUR AE LA LI SHI SHUN PA AA KA RU DANG NA LA DA PHYE'I DRI LDAN CHU, ,'DOD PA'I DREGS PAS RAB 'BUR BUD MED NU MA'I SKYIBS SU RBA RLABS 'KHYIL GNAS DAL 'BAB PA, ,SMAN MIN CHU YI 
ZER MA DANG LDAN CHU RTZED MDZES MA DAG DANG LHAN CIG RTZE BAR 'GYUR, ,TSIG MTHA'I GTZO BO DUL BA'I KHUR GYIS COD PAN DUD PA RNAMS KYIS BKA' LA PHYAG BYAS SHING, ,MTHO RIS STENG DU LHA YIS GLANG CHEN KHROL KHROL RGYAN GYIS SPUD PA'I LUS CAN LA ZHON TE, ,SPU LANG DANG RGYAS 
LUS CAN BDE SOGS LAG PA'I THAG PA KHYOGS KYIS RGYUN DU BSKYIL GYUR PA, ,KHYED KYI SPYAN RAS PHOG PAS DAG BYAS LAG PA RDO RJE LDAN PA'I LHAS SKYONG BYED, ,GTZUG GI RIN CHEN RGYAN GYIS MNAN BZHUGS BDE BAR GSHEGS PA NAM MKHA'I DPAL 'BYOR BLA RE CAN, ,NYI MA 

@41B
'CHAR KA BYE BA LTA BUR RAB GSAL 'OD ZER RGYAS PAS 'JIG RTEN GSUM 'GENGS SHING, ,BRTAN PAR G-YAS BRKYANG ZHABS GCIG GIS MNAN KHUR GYIS TSANGS DBANG DRAG PO KHYAB 'JUG RNAMS 'DUD PA'I, ,KHYED SKU BSGOMS PA SKYE BA LA BRTEN RNAMS KYIS SRID PA'I 'JIGS PA 
GCOD PA'I SLAD DU 'GYUR, ,KHRO BA DANG BCAS MTSON CHA'I 'OD ZER RAB 'BAR PHYAG DBYIG CHA YIS NAM MKHA'I KHONGS DAG KHYAB, ,GDU BU'I GDENGS CAN DAG GI GDENGS KA MI BZAD MI 'PHROGS SPYOD LDAN SDANG RNAMS SKRAG MDZAD BZHAD, ,CANG TE'U DRAG PO TSABS CHER BRDUNGS PA'I 
TSE NA RO LANGS RNAMS NI DRAG POR PHEG RDOB CING, ,BAG MED RGYAS PAS CA CO CHEN PO SGROGS PAR BYED PA'I DRAG MOR LA LA DAG GIS MTHONG, ,LA LAS BA SPU RE RE LAS BYUNG NAM MKHA'I KHYON GNAS SA DANG SA 'OG DAG NA GNAS, ,MTHO RIS LA GNAS TSANGS DBANG DRAG PO LA SOGS MI DANG 
LHA DANG GRUB PA'I DRI ZA KLU, ,PHYOGS TSOGS KHYAB PA'I 'OD ZER LA BZHUGS BDE GSHEGS BRGYA PHRAG SPRUL PA MTHA' YAS DAG GI SKU, ,NGO MTSAR 'JIG RTEN GSUM GYI PHYAG 'OS BRTAN G-YO BKOD PA'I DNGOS PO MA LUS NGO BOR RO, ,LA LAS RGYA SKYEGS LI KHRI'I TSON DANG NYI ZHON DMAR 
BA NYID LTAR SHIN TU DMAR BA DANG, ,DE BZHIN GZHAN GYIS SNUM ZHING 'OD LDAN MTHON MTHING RDO BCAG BTAGS PA'I PHYE MA LTAR SDO DANG, ,LA LAS 'O MA'I RGYA MTSO BSRUBS PA'I 'OD LTAR CHES LHAG DKAR DANG GSER 'OD LTA BU STE, ,KHYED SKU SNA TSOGS NGO BO NYE BAR BZHAG PA DANG 'BREL 
DBYE BAS THA DAD SHEL BZHIN NO, ,KUN MKHYEN YE SHES SGRON MAS SHES BYA MTHA' DAG GSAL BYAS DE NYID DAG GI DBANG GCIG PU, ,KUN RIG NYID DAM DE YI SRAS KYIS KHYOD KYI YON TAN TSOGS KYI GRANGS NI MNGON SUM MKHYEN, ,BDAG 'DRA GTOR MA SPYOD PA SGROGS PA LTA BUR 
KHA GDANGS KU CO CHE BAR 'DON PA GANG, ,DE NI MI BZAD SDUG BSNGAL GDUNG BAS NAD BSKYED SEMS KYI RGUD PA BZHAD GAD DAG GI RGYU, ,BDAG GIS ZHU BA GANG LAGS DE NI NANG GI DANG POR KHYED KYIS KHYAD PAR DU MKHYEN TE, ,'ON KYANG LHAG PAR DE BRJOD NGAL BA'I SGRUB BYED MI 

@42A
*, ,MKHAS BDAG RANG SEMS TSIM PA YI RGYU, ,DON SHES ZIN YANG GNYEN 'DUN BYAMS PA'I MDUN DU SDUG BSNGAL LDAN PAS TSIG GIS SDUG BSNGAL NI, ,DUG BZHIN SKYUGS PAR GYUR NA SNYING YANG SENG ZHES BYED CING RNAM PAR GNAS PAR TSOR BA BZHIN, ,DGE 
LEGS KUN DGA'I RGYA MTSOR ZLA BA'I CHA SHAS GSAL PO BSIL BA'I GZIGS PAR STZAL DU GSOL, ,YE SHES NYER BSTAN DAG GIS RGYAS PAR MDZOD CIG THUGS RJES SDIG LDAN NANG GI MUN PA SEL, ,GANG PHYIR 'GRO BA DAG NA KHYOD BSTOD CHU YIS YID NI DAG PAR BYAS PA KHO BO LA, , 
SKYE DGU RNAMS KYI DGE LEGS GNAS NI DON YOD KHYOD KYI YON TAN BSTOD TZAM GCIG PU MTHONG, ,KHYOD KYI YON TAN TSOGS KYI CHA TZAM BSTOD NAS BDAG GIS 'DI TZAM ZHES PAR MA NGES PA'I, ,BSOD NAMS BKRA SHIS 'DOD PA'I 'BRAS BU RO MYANG 'GRO BA'I BAR DU SPYAD BYA BA, ,GANG 
THOB DE YIS 'JIG RTEN 'DI NI 'PHAGS PA 'JIG RTEN DBANG PHYUG ZHABS MTHIL BKRA SHIS KYI, ,BDE LEGS RTAGS CAN BDE GSHEGS SRAS PO'I SA GZHI BDE BA CAN ZHES BYA DE MYUR DU BGROD BAR SHOG ,PHRENG BA 'DZIN PA'I BSTOD PA PAndI TA CHEN PO THAMS CAD MKHYEN PA'I BA SHES 
GNYEN GYIS MDZAD PA RDZOGS SO,, 