@76A
#, ,RGYA GAR SKAD DU, 
PRA DZNY'A P'A RA MI TA STO TRAm, BOD SKAD DU, SHES RAB KYI PHA ROL TU PHYIN MA'I BSTOD PA, BCOM LDAN 'DAS MA SHES RAB KYI PHA ROL TU PHYIN MA LA PHYAG 'TSAL LO, ,GANG KHYOD SKU KUN NYES MED LA, ,NYES MED RNAMS KYIS GZIGS MDZAD PA, ,DPAG MED SHES RAB PHA ROL PHYIN, ,RNAM PAR 
MI RTOG PHYAG 'TSAL 'DUD, ,NAM MKHA' BZHIN DU GOS MED CING, ,SPROS PA MED CING YI GE MED, ,BSAM YAS KHYOD MTHONG GANG YIN PA, ,DES NI DE BZHIN GSHEGS PA MTHONG, ,'PHAGS MA YON TAN PHYUG KHYOD DANG, ,SANGS RGYAS 'GRO BA'I BLA MA RNAMS, ,KHYAD PAR YOD PAR MA 
'KHUMS TO, ,ZLA BA DANG NI ZLA 'OD BZHIN, ,GUS LA BYAMS MA SANGS RGYAS KYI, ,CHOS KYI SNGON 'GRO KHYOD BRTAN NAS, ,THUGS RJE'I BDAG NYID MNYAM MED PA'I, ,BDAG NYID CHEN POR BDE BLAG 'GRO, ,LAN CIG TZAM YANG BSAM DAG PAS, ,KHYOD LA TSUL BZHIN BLTA BA DANG, ,DES KYANG MTHONG 
BA DON YOD KYI, ,DNGOS GRUB DES PAR THOB PAR 'GYUR, ,GZHAN DON MNGON DGA'I BDAG NYID CAN, ,DPA' BO DAG NI THAMS CAD KYI, ,GSO MDZAD BSKYED PAR MDZAD PA STE, ,KHYOD NI BYAMS MA'I YUM LAGS SO, ,GANG SLAD SANGS RGYAS 'JIG RTEN GTZO, ,THUGS RJE CAN RNAMS KHYOD KYI SRAS, , 
DE YI SLAD DU DGE MA KHYOD, ,SEMS CAN KUN GYI PHYI MO LAGS, ,PHA ROL PHYIN PA DRI MED PA, ,KUN GYIS MA SMAD PA KHYOD KYI, ,DUS KUN RJES SU 'BRANG LAGS PA, ,RGYU SKAR RNAMS KYIS ZLA RIS BZHIN, ,GDUL BYA'I 'GRO BA LA BRTEN NAS, ,DE DANG DE BZHIN GSHEGS RNAMS KYIS, ,KHYOD NYID 
GCIG PU TSUL MANG DU, ,SNA TSOGS MTSAN GYIS BSNGAGS PA MDZAD, ,ZIL PA'I CHU YI THIGS PA RNAMS, ,NYI MA'I 'OD DANG MJAL BA BZHIN, ,RGOL BA RNAMS KYI RTZOD DANG SKYON, ,KHYOD DANG MJAL NA 'JIG PAR 'GYUR, ,KHYOD NYID BYIS PA RNAMS LA NI, ,SKRAG BYED MTHONG NA 'JIGS PA DANG, , 

@76B
MKHAS PA RNAMS LA DBUGS 'BYIN PA, ,SKYED PAS MTHONG NA ZHI BA LAGS, ,KHYOD MGON GANG LA KHYOD LA YANG, ,MNGON PAR CHAGS PA MNGA' MIN NA, ,DE LA YUM GCIG JI LTAR NA, ,GZHAN LA 'DOD CHAGS ZHE SDANG 'BYUNG, ,KHYOD NI GANG NAS MA BYON ZHING, ,GANG DU YANG NI MI GSHEGS 
PAS; ,GNAS NI THAMS CAD DAG TU YANG, ,MKHAS PA RNAMS KYIS DMIGS MA LAGS, ,GANG KHYOD DE LTAR MA 'KHUMS NAS, ,BSAM PA YIS NI BSGRUBS PA DANG, ,BSGRUBS PA LAS NI RNAM GROL BA, ,DE 'DIR RMAD BYUNG CHEN PO LAGS, ,KHYOD NYID MTHONG NA 'CHING 'GYUR ZHING, ,MA MTHONG 
NA YANG 'CHING BAR 'GYUR, ,KHYOD NYID MTHONG NA GROL 'GYUR ZHING, ,MA MTHONG NA YANG GROL BAR 'GYUR, ,AE MA YA MTSAN CHER 'ONG MA, ,GRAGS LDAN MA KHYOD BZANG MO LAGS, ,SHIN TU RTOGS DKA' SGYU MA BZHIN, ,SNANG ZHING MI SNANG BA YANG LAGS, ,SANGS RGYAS RANG SANGS RGYAS RNAMS DANG, , 
NYAN THOS RNAMS KYIS NGES BSTEN MA, ,KHYOD NYID GCIG PU THAR PA'I LAM, ,DE LTAR GZHAN DAG MED PAR NGES, ,LUS CAN RNAMS LA PHAN DON DU, ,THA SNYAD MDUN DU MDZAD NAS NI, ,BRTZE BAS 'JIG RTEN MGON RNAMS KYIS, ,KHYOD BSTAN MA BSTAN PAR YANG GDA', ,'DIR KHYOD BSTOD 
PAR SUS RNGO THOGS, ,MTSAN MA MED CING GOS PA MED, ,NGAG GI YUL KUN LAS 'DAS MA, ,GANG KHYOD 'GAR YANG RTEN MI MNGA', ,DE LTAR GDA' YANG KUN RDZOB TU, ,BDAG CAG NGAG LAM 'DI 'DRA BAS, ,KHYOD NI BSTOD BYAR MI GDA' NA'ANG, ,BSTOD PAS SHIN TU MYA NGAN 'DAS, ,SHES 
RAB PHA ROL PHYIN BSTOD LAS, ,BDAG GIS DGE BA GANG BSAGS PA, ,DE YIS 'JIG RTEN MA LUS PA, ,SHES RAB PHA ROL PHYIN GZHOL SHOG ,SHES RAB KYI PHA ROL TU PHYIN MA'I BSTOD PA SLOB DPON 'PHAGS PA KLU SGRUB KYIS MDZAD PA RDZOGS SO,, ,,KHA CHE'I PAndI TA THIG LE BUM PA 
DANG; LO TZ'A BA BLO LDAN SHES RAB KYIS BSGYUR BA'O,, 