@76A
#, ,RGYA GAR SKAD DU, MANTRA NA YA A'A LO KA ,BOD SKAD DU, GSANG SNGAGS KYI TSUL GYI SNANG BA, BCOM LDAN 'DAS 'JAM PA'I RDO RJE LA 
PHYAG 'TSAL LO, ,RNAM DAG DGA' BA YANG DAG 'BAB, ,RAB MDZES RGYA CHE'I SKU MNGA' BA, ,SHES RAB THABS BDAG NYID RDO RJE, ,SKU GSUNG THUGS LA PHYAG 'TSAL LO, ,DUS KYI BDAG NYID NGAN PA DANG, ,'GRO BA 'ANG SKAL BA MED PA DAG ,GZIGS NAS BDAG GI BLA MA YIS,, 
GSANG SNGAGS TSUL BSHAD BKAG PA YIN, ,'DI LTAR DE NYID KYIS MDZAD PA'I, ,DE NYID SNYING PO BSDUS PAR NI, ,DE MA BSHAD PA'I RIGS PA DANG, ,DGONGS PA YANG NI BSTAN PA YIN, ,GANG YANG BLO DMAN KHA CIG NI, ,DER DES MA RTOGS PA NYID DAM, ,PHRAG DOG YIN PAR 
DOGS BYED CING, ,RMONGS PA YIS KYANG DE BRNYAS BYED, ,DE SPANG SDIG PA'I MI NANG DU, ,PHYE MA LEB LTAR JI SRID NI, ,LTUNG BAR MA GYUR DE SRID DU, ,DE SKYOB PA LA BDAG 'BAD DO, ,'DI NA CHOS BDAG MED PA NI, ,THOS PA TZAM GYIS BLO NGAN RNAMS, ,PHAL CHER RGYANG BA NA GRUB MTHA' YI, , 

@76B
GZHUNG LUGS LA NI KUN DU BRTEN, ,ZAS DANG SPYOD LAM LA SOGS PA, ,NGAN PA RANG DGA' NYID DU BYED, ,BLA MA DGE BA'I BSHES GNYEN YANG, ,MI SHES DREGS PAS SMOD PAR BYED, ,BDAG DANG BDAG GIR 'DZIN SMYO BYED, ,CUNG ZAD TZAM YANG BTZAL BAR NI, ,MI NUS BZHIN DU CHOS 
RNAMS KYI, ,NGO BO MED PA NYID DU'ANG SMRA, ,THUB PA CHEN PO'I BSTAN PA YI, ,DE NYID DON NI MI SHES PAR, ,MI BZAD LAS KYIS BCOM PA RNAMS, ,GZHAN DAG KYANG NI RLAG PAR BYED, ,BDE GSHEGS GZHUNG DU BCOS PA YI, ,BSTAN PA 'JIG BYED BDUD DE NI, ,GZHOM PA'I DON DU BDAG 
CAG GIS, ,DE NYID CUNG ZAD BSTAN PAR BYA, ,'JIG RTEN GRAGS LAM BZANG SPONG BA, ,'JIG RTEN RGYANG PA NA MA GTOGS PA, ,MU STEGS PA YANG 'DOD MIN NA, ,SANGS RGYAS RJES 'BRANG SMOS CI DGOS, ,NYON MONGS SHES BYA'I SGRIB 'JIG CING, ,BDUD RNAMS 'JOMS PA'I 
BSTAN PA NI, ,NYES PA KUN LAS RNAM GROL BA, ,BLO GROS NGAN PAS DRI MAS GOS, ,BDE GSHEGS GZHUNG NI GANG YIN LA, ,ZAS SPYOD NGAN 'DI GA LA YOD, ,NYI MA DAG DANG MUN NAG NI, ,LHAN CIG GNAS PAR SNANG BA YIN, ,'ON TE DE NYID RNAL 'BYOR PA, ,BDAG CAG LA NI KHA ZAS 
DANG; ,SPYOD LAM SOGS KUN CI DGA' BAR, ,RNAL 'BYOR RGYUD LAS SKYOB PAS GNANG, ,DE YANG 'DI NI GSAL NYID DU, ,ZLA GSANG THIG LE LA SOGS LAS, ,RNAL 'BYOR BA YIS MI BYA BA, ,CI YANG MED CIS GSUNGS PA YIN, ,GZHAN YANG, CHOS DANG CHOS MIN PA 
SOGS PA, ,THAMS CAD BSAM PAS BRTAG PAR ZAD, ,DNGOS PO DE LTA'I RANG BZHIN YIN, ,KHYOD KYI TSAD MA CI YANG MED, ,BYA BA'I 'BRAS BU BSAM PA LA, ,RAG LAS DE PHYIR DE BZHIN GSHEGS, ,BRTZER LDAN DE NYID GZIGS PA YIS, ,BKAG PA RNAMS KYANG GNANG BAR 
MDZAD, ,GZHAN YANG 'DI DAG RANG BZHIN GYIS, ,CHOS RNAMS THAMS CAD BDAG MED DE, ,NAM MKHA'I AUTPA LA SOGS BZHIN GSOG ,NYON MONGS CI ZHIG BYED PAR 'GYUR, ,YANG NA 'DI DAG KHYAD PAR 'PHAGS PA'I, ,TSOGS PA DANG NI LDAN GYUR PAS, ,'BRAS BU KHYAD 'PHAGS NYID 

@77A
*, ,'BYIN TE, ,RGYA SKYEGS KYIS BSGOS PA SA BON MTSUNGS, ,RDZAS SOGS MNYAM NYID GOMS PA LAS, ,NGES PAR DAG PA NYID GYUR PA'I, ,SEMS KYIS BYANG CHUB THOB 'GYUR ZHES, ,DE LTAR DE NYID SHES RNAMS GNAS, ,CHOS RNAMS SGYU MA LTA BU YI, ,DON DAM PA 
NYID MTHONG NA NI, ,RDZOGS SANGS RGYAS LTAR 'JIG RTEN 'DIR, ,CI BDE BAR NI GNAS PAR BYA, ,DKA' BA'I LAS NI GANG CI YANG RUNG, ,GANG ZHIG NYON MONGS SKYED 'GYUR BA, ,DE NI 'JIG RTEN MGON PO YIS, ,SNGAGS SPYOD GNAS PA RNAMS PHYIR BKAG ,BDE BAS BYANG 
CHUB THOB 'GYUR SOGS, ,GSUNG LA MA GUS PA RNAMS NI, ,BSTAN BCOS MI SHES 'DI CI ZHES, ,DAM TSIG SDANG RNAMS BDAG LA SMOS, ,DE LTAR YID NI MA RIG PA'I, ,GNYIS KYIS YE SHES MIG RGYA BTAB, ,SAD MA GYUR PAS BLO NGAN RNAMS, ,DE DANG DE'I SMRA BAR BYED,, 
SPYIR NI RGYUD RNAMS THAMS CAD LAS, ,'DI 'DRA'I DAM TSIG SDOM PA NI, ,MGON POS GSUNG BA BDEN MOD KYI, ,'ON KYANG 'DI DE RNAMS DPYAD BYA, ,BZA' MIN BGROD MIN BSTEN LA SOGS, ,GAL TE BYANG CHUB 'GRUB 'GYUR NA, ,THA MAL BA DANG DUD 'GRO YANG, ,CI PHYIR DA 
DUD GROL MA GYUR, ,DUG GI NUS PA 'CHI BA DANG, ,'KHRU BA'I NUS PA 'KHRU BA LTAR, ,BZA' MIN SOGS PA SDIG BSKYED DE, ,DNGOS RNAMS NUS PA SNA TSOGS YIN, ,LA LAS DUG NI ZOS PA YIS, ,DE YI MTHU RTOGS MA YIN GYIS, ,'ON KYANG 'JIG RTEN GRAGS PHYIR RAM,, 
BSTAN BCOS LAS NI SHES PA YIN, ,GUR GUM LA SOGS SER BA DANG, ,BSHANG BA LA SOGS SMAD PA NYID, ,NGO BO NYID KYIS GRUB PA LA, ,GZHAN DU BYA BAR SU YIS NUS, ,DUG SOGS NUS PA DE YANG NI, ,MTHONG BA NYID NA NYAMS MYONG 'GYUR, ,BZA' MI NA SOGS NI MI 
MTHONG YANG, ,DE NI DE BZHIN RTOGS PAR 'GYUR, ,PHYIN CI LOG GI LAS BYED NA, ,RE ZHIG 'JIG RTEN SMOD BYED LA, ,DE BZHIN RGYAL PO LA SOGS KYI, ,CHAD PAS RMONGS PA 'JIG PAR 'GYUR, ,JI LTAR BCOS MA'I GSER LA SOGS, ,GSANG STE 'TSO BAR BYED PA YIN, ,DE BZHIN 

@77B
SNGAGS SPYOD RANG GI NI, ,NYAMS SU LEN LA 'JUG PAR 'OS, ,BKRES SKOM TSA GRANG RMUGS PA DANG, ,GNYID SOGS KYIS RAB GDUNGS GYUR PA, ,SNANG NA DE RU KHYOD KYI NI, ,DNGOS PO MED PA GANG DU SONG, ,CHOS RNAMS THAMS CAD BDAG MED LA, ,RNYED DANG BKUR STI 'DOD PA NYID, ,SNANG 
NA RNAL 'BYOR PA DAG NI, ,SHIN TU NGO MTSAR CIS MI BYED, ,PHAN BYED SDUG PAR MTHONG BA DANG, ,LA LA GNOD BYED MTHONG BA DAG ,DNGOS LA DBANG PO 'DAS SHES LA, ,MA MTHONG BA LA'ANG NGES PA 'DI'O, ,KHYED KYIS SPANG BYA SPANG BA DANG, ,BLANG BYA BLANG BAR CIS MI SNANG, ,'JIG RTEN PHA 
ROL DAG TU YANG, ,'DI LA CI PHYIR MNGON MI DGA', ,BYA BA RNAMS KYI 'BRAS YOD CES, ,KHYED RNAMS KYIS KYANG NGES PAR BYA, ,DE LTAR MIN NA ZAS SKOM SOGS, ,'THOB PHYIR SPYOD PA CI STE BYED, ,THUB PA'I BSTAN PA NGES PA DANG, ,DRANG BA'I DON GYI DBYE BAS PHYE, ,DAM TSIG LA SOGS DRANG 
DON NI, ,MIN ZHES NGES NYID JI LTAR BYED, ,'DI NI GSAL BAR DRANG DON NI, ,YIN PAR YE SHES GRAGS PAS BSHAD, ,DE NI DE NYID 'JUG PA LAS, ,DE YI TSIG 'DI MNYAN PAR GYIS, ,GNOD SBYIN SRIN PO SHA ZA SOGS, ,DAM TSIG BSTAN PAR MDZAD PA NI, ,YID RTON SEMS KYIS ZHEN PA 
DAG ,DE RNAMS DE BSGRUB PHYIR YIN NO, ,LOG RTOG DRA BA THAMS CAD LAS, ,NGES PAR ZLOG PHYIR SKYOB PA YIS, ,RIGS KYI DBYE BA LA BRTEN LA, ,DAM TSIG NGES PAR GSUNG BA YIN, ,GAL TE DNGOS RNAMS STONG NYID DU, ,YANG DAG NYID DU KHAS LEN NA, ,CI PHYIR LA LAR MNGON ZHEN PAS, , 
'DI NYID LA NI KHAS 'CHES BYED, ,'ON TE SEMS CAN CHEN PO 'GA', ,DAM TSIG LA SOGS BSTEN PA YIS, ,DNGOS GRUB NYE BAR THOB CES THOS, ,BDAG CAG RNAMS KYANG DE RJES 'BRENG, ,KHYED 'DRA'I BLO GROS CHUNG DU DAG ,DE NYID MTHONG BA DE LTA BU'I, ,BSAM PA'I RGYA MTSO GTING ZAB 
PAR; ,'JUG PAR NUS PA GA LA YIN, ,BYIS PA SA RDUL TZAM LA NI, ,BZA' BA 'DI DANG BTUNG BA 'DI, ,TSOD MA SNA TSOGS KYANG ZO ZHES, ,RTZED MO BYED PA JI LTA BAR, ,DE BZHIN DE NYID MI SHES PA'I, ,SNGAGS KYI BSTAN BCOS LA BSGOM PA, ,RANG GI RTOG PAS KUN BSKYED PA'I, ,'BRAS 

@78A
*, ,BU MED PAR DA LTAR SNANG, ,BSTAN BCOS BDEN PA LA BRTEN CING, ,BLA MA'I LUNG NI BSGOM PA DAG ,BYED NA RNAL 'BYOR 'BRAS BU 'DI, ,MED CES CI PHYIR SEMS PAR BYED, ,YANG DAG PA YI RNAL 'BYOR PA, ,DNGOS MED RTOGS SHING BRTZER LDAN LA, ,RGYAL BAS 'DI GSUNGS 
BDEN MOD KYI, ,DE LTAR 'DI 'DRA 'GA' MA MTHONG, ,RDZOGS SANGS RGYAS LTAR 'JIG RTEN 'DIR, ,CI BDER GNAS BYA GANG SMRA BA, ,KHYOD LA RDZOGS SANGS MTSAN MA'I CHA, ,YOD PAR CI YI PHYIR MI SNANG, ,GAL TE SNGAGS KYI BSTAN PA LA, ,SMOD DU GYUR PA KHYOD YIN NA, ,BDAG CAG DAM 
TSIG LA SNANG BAS, ,'GAL BAR SMRA BAR 'GYUR BA YIN, ,GAL TE ZAS SKOM SGO NAS NI, ,RDZAS SOGS MNYAM PAR SLOB BYED NA, ,SBYIN LA SOGS PA'I LAM GYIS NI, ,MI SLOB CES PA NGO MTSAR CHE, ,GAL TE SGYU MA LTAR GNAS PA, ,'DI LA KHYOD KYIS BRTEN BYAS NA, ,BKRES 
SKOM GRANG SOGS GNOD PA LA, ,KHYED KYIS SGYU MA GANG DU SONG, ,'JIG RTEN GNYEN GYIS BSNGAGS PA LA, ,TSOGS PA KHYAD PAR CAN GSUNGS PA, ,DE'I CHA KHYOD LA YOD MIN PA, ,RGYU MED 'BRAS BU GA LAS BYUNG, ,BDE BAS BYANG CHUB THOB 'GYUR DANG, ,DKA' BA SPYOD PA'ANG SPANG BA 
NI; ,NYIN MTSAN BSGOM BRTZON RNAL 'BYOR PA, ,GANG YIN DE LA DE GSUNGS SO, ,RGYAL BAS GSUNG TSIG GANG GANG YIN, ,SNGA MA'I PHYOGS SU BSTAN PA RNAMS, ,RANG NYID GSAD PHYIR GSHED BYED NI, ,RANG NYID JI LTA SLONG BAR BYED, ,DE BZHIN NYID KYI RNAL 'BYOR PA, ,SHES RAB 
THABS MCHOG BDAG NYID CAN, ,DE LA GSUNGS PA DE'I NANG NAS, ,KHYED LA CHUNG NGU 'ANG 'GA' MA MTHONG, ,GANG YANG MGON POS SNGAGS TSUL LAS, ,DGAG PA MANG PO GSUNGS PA DAG ,DE NI SKAL MED PHYIR YIN NA, ,RMONGS PA KHYOD KYIS CIS MA MTHONG, ,RAB BRTAGS SHIN TU 
LEGS DPYAD NAS, ,MKHAS PA RNAMS NI 'JUG BYA YIN, ,GZHAN DU 'DI NI MER 'JUG PAS, ,BCU DRUG CHAR YANG MI PHOD DO, ,DE NYID DE NYID KYIS SHES NAS, ,GANG ZHIG LHAG MAS NGES STON PA, ,DE 'GRUB 'GYUR GYI GZHAN DU DE, ,DMYAL BA CHEN POR LTUNG BAR 'GYUR, ,'JIG RTEN 

@78B
'DAS SPYOD GSANG BAR NI, ,RNAM PAR MI RTOG NYID DU SPYAD, ,GZHAN DU BAG MED PAR GYUR NA, ,DE NI RNAM RTOG 'PHYOGS PAR 'GYUR, ,GAL TE SHES RAB THABS DAG LAS, ,SEMS NI GZHAN DU MI 'PHRO NA, ,DE NI NGES PAR BYANG CHUB CHE, ,RAB TU SBYIN BYED YIN PAR BSHAD, ,STON BYED SKYE BO NGAN PA 
DANG; ,PHRAD PAS BSTAN PA DKRUGS GYUR PAS, ,BDAG GI BLA MAS SEMS CAN RNAMS, ,DE BZHIN LAM SOGS SONG BAR GZIGS, ,DES NA SNGAGS TSUL GSANG BAR NI, ,BYA ZHES DE LTAR BSTAN PA NI, ,GANG ZHIG SKAL DANG LDAN PA DES, ,BLA MA'I KHA LAS SHES PAR 'GYUR, ,DE LTAR 
GSANG SNGAGS TSUL SNANG BA, ,BLA MA'I BKA' YI RJES 'BRANGS TE, ,BYAS PA 'DIS NI MKHAS PA RNAMS, ,DGA' BAR 'DIR NI NGES PAR 'GYUR, ,GANG ZHIG CUNG ZAD SHES PA YI, ,DREGS PAS 'DI LA BRNYAS MI RIGS, ,BDAG NYID CHE DANG SU ZHIG 'GRAN, ,RNAL 'BYOR CAN DE BZOD 
PAR MDZOD, ,BLO CAN GANG ZHIG GSANG SNGAGS KYI, ,SPYOD LA YANG DAG 'JUG 'GYUR BA, ,DES NA BDAG GI TSIG GI NI, ,GCES DANG MI GCES RTOGS PAR 'GYUR, ,DE LTAR BLA MA'I TSIG GI SNYING PO LEGS PAR BRTAGS NAS NI, ,RGYA CHEN SEMS LDAN DGA' BAR BYED PA 'DI NI BSHAD BYAS 
PAS, ,'DI LAS BDAG GIS DGE BA GANG BSAGS DES NI 'JIG RTEN RNAMS, ,THUB PA'I KHYU MCHOG GSUNG GIS MUN PA THAMS CAD 'JIG BYED SHOG ,GSANG SNGAGS KYI TSUL SNANG BA ZHES BYA BA, RDO RJE SLOB DPON CHEN PO MTHO BTZUN BTZO YANGS KYI ZHAL SNGA NAS MDZAD PA RDZOGS 
SO,, ,,RGYA GAR GYI MKHAN PO PADM'A KA RA WARMA DANG, ZHU CHEN GYI LO TZ'A BA DGE SLONG RIN CHEN BZANG POS BSGYUR CING ZHUS TE GTAN LA PHAB PA,, 