@63B
#, ,RGYA GAR SKAD DU, DHARMA DH'A TU STA BAm, BOD SKAD DU, CHOS KYIS DBYINGS SU BSTOD PA, 'PHAGS PA 'JAM DPAL GZHUN NUR GYUR PA LA PHYAG 'TSAL 
LO; ,GANG ZHIG KUN DU MA SHES NA, ,SRID PA GSUM DU RNAL 'KHOR BA, ,SEMS CAN KUN LA NGES GNAS PA'I, ,CHOS KYI DBYINGS LA PHYAG 'TSAL 'DUD, ,GANG ZHIG 'KHOR BA'I RGYUR GYUR PA, ,DE NYID SBYANG BA BYAS PA LAS, ,DAG PA DE NYID MYA NGAN 'DAS, ,CHOS KYI SKU YANG DE NYID DO, , 
JI LTAR 'O MA DANG 'DRES PAS, ,MAR GYI SNYING PO MI SNANG BA, ,DE BZHIN NYON MONGS DANG 'DRES PAS, ,CHOS KYI DBYINGS KYANG MI MTHONG NGO, ,JI LTAR 'O MA RNAM SBYANGS PAS, ,MAR GYI SNYING PO DRI MED 'GYUR, ,DE BZHIN NYON MONGS RNAMS SBYANGS PAS, ,CHOS DBYINGS SHIN TU DRI MED 'GYUR, , 

@64A
*, ,JI LTAR MAR ME BUM NANG GNAS, ,CUNG ZHIG SNANG BAR MI 'GYUR BA, ,DE BZHIN NYON MONGS BUM NANG GNAS, ,CHOS KYI DBYINGS KYANG MI MTHONG NGO, ,PHYOGS NI GANG DANG GANG DAG NAS, ,BUM PA BU GA BTOD GYUR PA, ,DE DANG DE YI PHYOGS NYID NAS, ,'OD KYI RANG BZHIN 'BYUNG 
BAR 'GYUR, ,GANG TSE TING NGE 'DZIN RDO RJE YIS, ,BUM PA DE NI BCAG GYUR PA, ,DE TSE DE NI NAM MKHA' YI, ,MTHAR THUG BAR DU SNANG BAR BYED, ,CHOS KYI DBYINGS NI SKYE MA YIN, ,NAM YANG 'GAG PAR 'GYUR BA MED, ,DUS RNAMS KUN DU NYON MONGS MED, ,THOG MA BAR MTHAR DRI MA BRAL, , 
JI LTAR RIN CHEN BEE d'URYA, ,DUS RNAMS KUN DU 'OD GSAL YANG, ,RDO YI NANG NA GNAS GYUR NA, ,DE YI 'OD NI GSAL MA YIN, ,DE BZHIN NYON MONGS KYIS BSGRIBS PA'I, ,CHOS DBYINGS SHIN TU DRI MED PA'ANG, ,'KHOR BAR 'OD NI GSAL MA YIN, ,MYA NGAN 'DAS NA 'OD GSAL 
'GYUR; ,KHAMS YOD NA NI LAS BYAS PAS, ,SA LE SBRAM DAG MTHONG BAR 'GYUR, ,KHAMS MED NA NI LAS BYAS NA, ,NYON MONGS 'BA' ZHIG BSKYED PAR ZAD, ,JI LTAR SPUN PAS G-YOGS GYUR PAS, ,SO BA 'BRAS BUR MI 'DOD LTAR, ,DE BZHIN NYON MONGS KYIS G-YOGS 
PAS; ,DE NI SANGS RGYAS ZHES MI BRTAG ,JI LTAR SPUN PA LAS GROL NA, ,'BRAS NYID SNANG BAR 'GYUR BA LTAR, ,DE BZHIN NYON MONGS LAS GROL NA, ,CHOS KYI SKU NYID RAB TU GSAL, ,CHU SHING SNYING PO MED DO ZHES, ,'JIG RTEN NA NI DPER BYED KYANG, ,DE YI 'BRAS BU SNYING PO 
NYID; ,MNGAR PO ZA BAR BYED PA LTAR, ,SNYING PO MED PA'I 'KHOR BA LAS, ,NYON MONGS GZAB DANG BRAL GYUR NA, ,DE YIS 'BRAS BU SANGS RGYAS NYID, ,LUS CAN KUN GYI BDUD RTZIR 'GYUR, ,DE BZHIN SA BON THAMS CAD LAS, ,RGYU DANG 'DRA BA'I 'BRAS BU 'BYUNG, ,SA BON MED 
PAR 'BRAS YOD PAR, ,SHES LDAN GANG GIS SGRUB PAR NUS, ,SA BON GYUR PA KHAMS DE NYID, ,CHOS RNAMS KUN GYI RTEN DU 'DOD, ,RIM GYIS SBYANGS PAR GYUR PA LAS, ,SANGS RGYAS GO 'PHANG THOB PAR 'GYUR, ,DRI MED NYI MA ZLA BA YANG, ,SPRIN DANG KHUG RNA DU BA DANG, ,SGRA 

@64B
GCAN GDONG DANG RDUL LA SOGS, ,SGRIB PA LNGA YIS BSGRIBS PAR GYUR, ,DE BZHIN 'OD GSAL BA YI SEMS, ,'DOD DANG GNOD SEMS LE LO DANG, ,RGOD PA DANG NI THE TSOM STE, ,SGRIB PA LNGA YIS BSGRIBS PAR GYUR, ,JI LTAR ME YIS DAG PA'I GOS, ,SNA TSOGS DRI MAS 
DRI MA CAN, ,JI LTAR ME YI NANG BCUG NA, ,DRI MA TSIG 'GYUR GOS MIN LTAR, ,DE BZHIN 'OD GSAL BA YI SEMS, ,'DOD CHAGS LA SOGS DRI MA CAN, ,YE SHES ME YIS NYON MONGS BSREG ,DE NYID 'OD GSAL MA YIN NO, ,STONG PA NYID NI STON PA'I MDO, ,RGYAL BAS 
JI SNYED GSUNGS PA GANG, ,DE DAG KUN GYIS NYON MONGS LDOG ,KHAMS DE NYAMS PAR BYED MA YIN, ,SA YI DKYIL NA YOD PA'I CHU, ,DRI MA MED PAR GNAS PA LTAR, ,NYON MONGS NANG NA YE SHES KYANG, ,DE BZHIN DRI MA MED PAR GNAS, ,CHOS DBYINGS GANG PHYIR BDAG MA 
YIN; ,BUD MED MA YIN SKYES PA'ANG MIN, ,GZUNG BA KUN LAS RNAM GROL BA, ,JI LTAR BDAG CES BRTAG PAR BYA, ,CHAGS PA MED PA'I CHOS KUN LA, ,BUD MED SKYES PA DMIGS MA YIN, ,'DOD CHAGS KYIS LDONGS GDUL BYA'I PHYIR, ,BUD MED SKYES PA ZHES RAB BSTAN, , 
MI RTAG SDUG BSNGAL STONG PA ZHES, ,BYA BA GSUM POS SEMS SBYONG BYED, ,MCHOG TU SEMS NI SBYONG BYED PA'I, ,CHOS NI RANG BZHIN MED PA YIN, ,JI LTAR SBRUM MA'I LTO NA BU, ,YOD KYANG MTHONG BA MA YIN PA, ,DE BZHIN NYON MONGS KYIS G-YOGS PA'I, ,CHOS KYIS DBYINGS KYANG 
MTHONG MA YIN, ,BDAG DANG BDAG GI RNAM RTOG DANG, ,MING GI 'DU SHES RGYU MTSAN GYIS, ,RNAM RTOG BZHI PO 'BYUNG BA YANG, ,'BYUNG DANG 'BYUNG LAS GYUR PAS SO, ,SANGS RGYAS RNAMS KYI SMON LAM YANG, ,SNANG BA MED CING MTSAN NYID MED, ,SO SOR RANG RIG SBYOR LDAN NYID, , 
SANGS RGYAS RTAG PA'I CHOS NYID CAN, ,JI LTAR RI BONG MGO YI RVA, ,BRTAGS PA NYID DE MED PA LTAR, ,DE BZHIN CHOS RNAMS THAMS CAD KYANG, ,BRTAGS PA NYID DE YOD MA YIN, ,PHRA RAB RDUL GYI NGO BO YIS, ,GLANG GI RVA YANG DMIGS MA YIN, ,JI LTAR SNGON BZHIN PHYIS DE BZHIN, ,DE 

@65A
*, ,LA CI ZHIG BRTAG PAR BYA, ,BRTEN NAS 'BYUNG BAR GYUR PA DANG, ,BRTEN NAS 'GAG PAR 'GYUR BAS NA, ,GCIG KYANG YOD PA MA YIN NA, ,BYIS PA JI LTAR RTOG PAR BYED, ,RI BONG BA GLANG RVA YI DPES, ,JI LTAR BDE GSHEGS CHOS RNAMS NYID, ,DBU MA NYID DU SGRUB 
PAR BYED, ,JI LTAR NYI ZLA SKAR MA'I GZUGS, ,DANG PA'I SNOD KYI CHU NANG DU, ,GZUGS BRNYAN MTHONG BAR GYUR PA LTAR, ,MTSAN NYID RDZOGS PA'ANG DE DANG 'DRA, ,THOG MA BAR DANG MTHAR DGE BA, ,BSLU BA MED CING BRTAN PA YI, ,GANG ZHIG DE LTAR BDAG MED PA'ANG, ,JI LTAR BDAG 
DANG BDAG GIR BRTAG ,JI LTAR SO GA'I DUS SU CHU, ,DRO'O ZHES NI RJOD PAR BYED, ,DE NYID GRANG BA'I DUS SU NI, ,GRANG NGO ZHES NI BRJOD PA YIN, ,NYON MONGS DRA BAS G-YOGS PA NI, ,SEMS CAN ZHES NI BRJOD PAR BYA, ,DE NYID NYON MONGS BRAL GYUR NA, ,SANGS RGYAS ZHES NI BRJOD PAR 
BYA; ,MIG DANG GZUGS LA BRTEN NAS NI, ,DRI MA MED PA'I SNANG BA 'BYUNG, ,SKYE MED 'GAG PA MED NYID LAS, ,CHOS KYI DBYINGS NI RAB TU SHES, ,SGRA DANG RNA BA LA BRTEN NAS, ,RNAM PAR DAG PA'I SHES PA GSUM, ,MTSAN NYID MED PA'I CHOS KYI DBYINGS, ,RTOG DANG BCAS PAS 
THOS PAR 'GYUR, ,SNA DANG DRI LA BRTEN NAS SNOM, ,DE NI GZUGS SU MED PA'I DPES, ,DE BZHIN SNA YI RNAM SHES KYIS, ,CHOS KYI DBYINGS LA RTOG PAR BYED, ,LCE YI RANG BZHIN STONG PA NYID, ,RO YI KHAMS KYANG DPEN PA STE, ,CHOS KYI DBYINGS KYI NGO BO YIN, ,RNAM PAR SHES 
PA GNAS MED PA, ,DAG PA'I LUS KYI NGO BO DANG, ,REG BYA'I RKYEN GYI MTSAN NYID DANG, ,RKYEN DAG LAS NI GROL GYUR PA, ,CHOS KYI DBYINGS ZHES BRJOD PAR BYA, ,YID GTZOR GYUR PA'I CHOS RNAMS LA, ,RTOG DANG BRTAG PA RNAM SPANGS NAS, ,CHOS RNAMS RANG BZHIN MED PA NYID, , 
CHOS KYI DBYINGS SU BSGOM PAR BYA, ,MTHONG DANG THOS DANG BSNAMS PA DANG, ,MYANGS DANG REG PAR GYUR PAR DANG, ,CHOS RNAMS DE LTAR RNAL 'BYOR BAS, ,SHES NA MTSAN NYID RDZOGS PA YIN, ,MIG DANG RNA BA SNA DAG DANG, ,LCE DANG LUS DANG DE BZHIN YID, ,SKYE MCHED 

@65B
DRUG PO RNAM DAG PA, ,'DI NYID DE NYID MTSAN NYID DO, ,SEMS NYID RNAM PA GNYIS SU MTHONG, ,JI LTAR 'JIG RTEN 'JIG RTEN 'DAS, ,BDAG TU 'DZIN LAS 'KHOR BA STE, ,SO SOR RIG NA DE NYID DO, ,'DOD CHAGS ZAD PAS MYA NGAN 'DAS, ,ZHE SDANG GTI MUG ZAD PA DANG, ,DE DAG 
'GAGS PA SANGS RGYAS NYID, ,LUS CAN KUN GYI SKYABS NYID DO, ,SHES DANG MI SHES PA DAG LAS, ,LUS 'DI NYID LA THAMS CAD DE, ,RANG GI RNAM PAR RTOG PAS BCINGS, ,BDAG NYID SHES NA GROL BAR 'GYUR, ,BYANG CHUB RING MIN NYE BA MIN, ,'GRO MIN 'ONG BA MA YIN ZHING,, 
NYON MONGS GZEB GYUR 'DI NYID LA, ,MTHONG BA DANG NI MA MTHONG YIN, ,SHES RAB MAR ME LA GNAS NAS, ,MCHOG TU ZHI BAR GYUR PA YIS, ,BDAG LA BRTAGS PAS GNAS BYA ZHES, ,MDO SDE'I TSOGS LAS GSUNGS PA LAGS, ,STOBS BCU'I STOBS KYIS BYIS PA RNAMS, , 
BYIN RLABS ZLA BA TSES PA BZHIN, ,NYON MONGS CAN GYI SEMS CAN GYIS, ,DE BZHIN GSHEGS PA MI MTHONG NGO, ,JI LTAR YI DAGS RNAMS KYIS NI, ,RGYA MTSO SKAMS PAR MTHONG BA LTAR, ,DE BZHIN MI SHES PAS BSGRIBS PAS, ,SANGS RGYAS RNAMS NI MED PAR BRTAGS, ,DMAN 
DANG BSOD NAMS DMAN PA LA, ,BCOM LDAN 'DAS KYIS CI BGYIR MCHIS, ,JI LTAR DMUS LONG LAG PA RU, ,RIN CHEN MCHOG NI BZHAG PA 'DRA, ,SEMS CAN BSOD NAMS BYAS RNAMS LA, ,'OD KYIS GSAL ZHING DPAL LDAN PA'I, ,SUM CU RTZA GNYIS MTSAN 'BAR BA, , 
SANGS RGYAS DE YI MDUN NA GNAS, ,MGON PO DE YI GZUGS KYI SKUS, ,BSKAL PA MANG POR BZHUGS NAS KYANG, ,GDUL BYA RNAMS NI GDUL BA'I PHYIR, ,DBYINGS NYID THA DAD GYUR PA LAGS, ,SEMS KYI YUL NI NGES RTOGS NAS, ,DER NI SHES PA 'JUG PAR 'GYUR, ,SO SO RANG 
RIG RNAM DAG NA, ,SA RNAMS DE YI BDAG NYID GNAS, ,DBANG PHYUG CHEN PO'I GNAS MCHOG DANG, ,'OG MIN NYID DE RNAM MDZES PA, ,SHES PA GSUM PO GCIG NYID DU, ,'DRES PAR GYUR LA BDAG SMRA'O, ,BYIS PA'I NANG NA YONGS MKHYEN DANG, ,'PHAGS PA'I NANG NA SNA TSOGS NYID, , 

@66A
*, ,DBANG PHYUG CHEN PO TSE DPAG MED, ,BSKAL PA'I TSE YI RGYU GANG YIN, ,PHYI ROL SEMS CAN KHAMS KYI YANG, ,DPAG TU MED PA'I BSKAL PAR NI, ,TSE YANG GANG GIS BSRUNGS GYUR CING, ,SROG CHAGS RNAMS KYI SROG GNAS PA'I, ,RGYU GANG MI ZAD PA DE NYID, , 
GANG GI 'BRAS BU MI ZAD GANG, ,SNANG BA MED PA'I BYE BRAG GIS, ,SHES RAB DON DU RAB TU 'JUG ,BYANG CHUB RING BAR MI BSAM ZHING, ,NYE BAR YANG NI BSAM MI BYA, ,YUL DRUG SNANG BA MED PAR NI, ,YANG DAG JI BZHIN RIG GYUR PA'O, ,JI LTAR 'O MA DANG 'DRES CHU, ,SNOD GCIG NA NI 
GNAS PA LAS, ,NGANG PA 'O MA 'THUNG BYED CING, ,CHU NI MA YIN DE BZHIN GNAS, ,DE BZHIN NYON MONGS KYIS G-YOGS NAS, ,YE SHES LUS 'DIR GCIG GNAS KYANG, ,RNAL 'BYOR PA YIS YE SHES LEN, ,MI SHES PA NI 'DOR BAR BYED, ,BDAG DANG BDAG GI ZHES 'DZIN PAS, , 
JI SRID PHYI ROL RNAM BRTAGS PA, ,BDAG MED RNAM PA GNYIS MTHONG NA, ,SRID PA'I SA BON 'GAG BAR 'GYUR, ,GANG PHYIR SANGS RGYAS MYA NGAN 'DAS, ,GTZANG BA RTAG PA DGE BA'I GZHI, ,GANG PHYIR GNYIS NI BYIS PAS BRTAGS, ,DE YI GNYIS MED RNAL 'BYOR GNAS, ,DKA' SPYOD SNA 
TSOGS SBYIN PA DANG, ,TSUL KHRIMS SEMS CAN DON SDUD DANG, ,SEMS CAN PHAN BYED BZOD PA STE, ,GSUM PO 'DIS NI KHAMS RGYAS 'GYUR, ,CHOS RNAMS KUN LA BRTZON 'GRUS DANG, ,BSAM GTAN LA SEMS 'JUG PA DANG, ,RTAG TU SHES RAB BSTEN PA STE, ,'DI YANG BYANG CHUB 
RGYAS BYED YIN, ,THABS DANG BCAS PA'I SHES RAB DANG, ,SMON LAM RNAM PAR SBYANGS PA DANG, ,STOBS LA DES NAS YE SHES TE, ,KHAMS RGYAS BYED PA'I CHOS BZHI'O, ,BYANG CHUB SEMS PHYAG MI BYA ZHES, ,SMRA BA NGAN PAR SMRA BA STE, ,BYANG CHUB SEMS DPA' MA BYUNG BAR, ,CHOS KYI SKU 
NI 'BYUNG MA YIN, ,BUR SHING SA BON LA SDANG GANG, ,KHA RA SPYAD PAR 'DOD PA DES, ,BUR SHING SA BON MED PAR NI, ,KHA RA 'BYUNG BAR 'GYUR MA YIN, ,BUR SHING SA BON GANG BSRUNGS NAS, ,NYE BAR GNAS SHING BSGRUBS PA LAS, ,BU RAM KHA RA HVAGS RNAMS NI, ,DE LAS 'BYUNG 

@66B
BAR 'GYUR BA LTAR, ,BYANG CHUB SEMS NI RAB BSRUNGS NAS, ,NYE BAR GNAS SHING BSGRUBS PA LAS, ,DGRA BCOM RKYEN RTOGS SANGS RGYAS RNAMS, ,DE LAS SKYE ZHING 'BYUNG BAR 'GYUR, ,JI LTAR S'A LU'I SA BON SOGS, ,ZHING PAS SRUNG BAR BYED PA LTAR, ,DE BZHIN THEG MCHOG MOS RNAMS 
LA'ANG; ,'DREN PA RNAMS KYIS SRUNG BAR MDZAD, ,JI LTAR MAR NGO'I BCU BZHI LA, ,ZLA BA CUNG ZAD MTHONG BA LTAR, ,DE BZHIN THEG MCHOG MOS RNAMS LA'ANG, ,SANGS RGYAS SKU NI CUNG ZAD MTHONG, ,JI LTAR TSES PA'I ZLA BA LA, ,SKAD CIG SKAD CIG RGYAS PAR MTHONG, ,DE BZHIN SA LA ZHUGS 
RNAMS KYANG, ,RIM GYIS RIM GYIS 'PHEL BAR MTHONG, ,JI LTAR YAR NGO'I BCO LNGA LA, ,ZLA BA RDZOGS PAR 'GYUR BA LTAR, ,DE BZHIN SA YI MTHAR THUG NA, ,CHOS KYI SKU YANG RDZOGS SHING GSAL, ,SANGS RGYAS CHOS DANG DGE 'DUN LA, ,RTAG TU MOS PA BRTAN PO YIS, ,SEMS 
DE YANG DAG SKYED BYAS NAS, ,PHYIR MI LDOG PAR YANG YANG 'BYUNG, ,NAG PO'I GZHI NI YONGS SPANGS NAS, ,DKAR PO'I GZHI NI RAB BZUNG BAS, ,DE TSE DE NI NGES RTOGS PA, ,DGA' BA ZHES NI MNGON PAR BRJOD, ,'DOD CHAGS LA SOGS SNA TSOGS PA'I, ,DRI MAS RTAG TU DRI MA 
CAN; ,DRI MA MED PAR GANG DAG PA, ,DRI MA MED CES BRJOD PA YIN, ,NYON MONGS DRA BA RAB 'GAGS NAS, ,DRI MED SHES RAB RAB GSAL BAS, ,TSAD MED PA YI MUN PA DAG ,SEL BAR BYED PAS 'ONG BYED PA'O, ,RTAG TU DAG PA'I 'OD KYIS GSAL, ,'DU 'DZI RNAM PAR SPANGS PA YI,, 
YE SHES 'OD KYIS RAB BSKOR BAS, ,SA DE 'OD 'PHRO CAN DU 'DOD, ,RIG DANG SGYU RTZAL BZO GNAS KUN, ,BSAM GTAN RNAM PA SNA TSOGS NYID, ,NYON MONGS SHIN TU SBYANG DKA' LAS, ,RNAM PAR RGYAL BAS SBYANG DKAR 'DOD, ,BYANG CHUB RNAM PA GSUM PO DANG, ,PHUN SUM TSOGS 
KUN BSDU BA DANG, ,SKYE DANG 'JIG PA ZAD PA LA, ,SA DE MNGON DU 'GYUR BAR 'DOD, ,'KHOR LO'I BKOD PA RNAM KUN DU, ,'OD KYI DRA BAS RTZE BA DANG, ,'KHOR BA'I MTSO YI 'DAM RGAL BAS, ,DE LA RING DU SONG ZHES BYA, ,SANGS RGYAS KYIS NGES 'DI BZUNG ZHING, ,YE SHES RGYA 

@67A
*, ,MTSOR ZHUGS PA DANG, ,'BAD MED LHUN GYIS GRUB GYUR PA, ,BDUD KYI 'KHOR GYIS MI G-YOS PA'O, ,SO SO YANG DAG RIG KUN LA, ,CHOS STON PA YI 'BREL BA'I GTAM, ,RNAL 'BYOR PA DE MTHAR SON PAS, ,SA DE LEGS PA'I BLO GROS 'DOD, ,YE SHES 
RANG BZHIN 'DI YI SKU, ,DRI MED NAM MKHA' DANG MNYAM PA, ,SANGS RGYAS RNAMS KYI 'DZIN PA LAS, ,CHOS KYI SPRIN NI KUN DU 'BYUNG, ,SANGS RGYAS RNAMS KYI CHOS KYI GNAS, ,SPYOD PA'I 'BRAS BU YONGS 'DZIN PA, ,GNAS NI YONGS SU GYUR PA DE, ,CHOS KYI SKU ZHES BRJOD PA 
YIN; ,BAG CHAGS LAS GROL BSAM MI KHYAB, ,'KHOR BA'I BAG CHAGS BSAM DU YOD, ,KHYOD NI KUN DU BSAM MI KHYAB, ,GANG GIS KHYOD NI SHES PAR NUS, ,NGAG GI SPYOD YUL KUN LAS 'DAS, ,DBANG PO KUN GYI SPYOD YUL MIN, ,YID KYI SHES PAS RTOGS BYA BA, ,GANG YANG 
RUNG LA PHYAG 'TSAL BSTOD, ,RIM GYIS 'JUG PA'I LUGS NYID KYIS, ,SANGS RGYAS SRAS PO GRAGS CHEN RNAMS, ,CHOS KYI SPRIN GYI YE SHES KYIS, ,CHOS NYID STONG PA MTHONG GYUR NAS, ,GANG TSE SEMS NI RAB BKRUS PAS, ,'KHOR BA'I GZEB LAS 'DAS GYUR NAS, ,PAD+MA CHEN PO'I RANG 
BZHIN GYI, ,STAN LA DE NI RAB GNAS 'GYUR, ,'DAB MA RIN CHEN DU MA'I 'OD, ,'DOD PAR BYA BA'I ZE 'BRU CAN, ,PAD+MA BYE BA DU MA YIS, ,RNAM PA KUN DU YONGS SU BSKOR, ,STOBS BCU PO YIS YONGS SU GANG, ,MI 'JIGS PA YIS GANG DAG NGOMS, ,BSAM MI KHYAB PA'I SANGS RGYAS 
CHOS; ,SPROS MED RNAMS LAS NYAMS MI MNGA', ,LEGS PAR SPYAD PA'I LAM KUN GYIS, ,BSOD NAMS YE SHES RAB BSAGS PA'I, ,ZLA BA NYA LA SKAR MA YIS, ,'KHOR DU RNAM PA KUN GYIS BSKOR, ,SANGS RGYAS PHYAG GI NYI MA DER, ,DRI MED RIN CHEN 'BAR GYUR TE, ,SRAS KYI THU 
BOR DBANG BSKUR BAS, ,DBANG BSKUR BA NI KUN DU STZOL, ,RNAL 'BYOR CHEN PO DER GNAS NAS, ,RMONGS PAS DMAN PA'I 'JIG RTEN RNAMS, ,SDUG BSNGAL GYIS G-YENGS 'JIGS PA LA, ,LHA YI SPYAN GYIS GZIGS GYUR NAS, ,DE YI SKU LAS 'OD ZER RNAMS, ,'BAD PA MED PAR 'BYUNG 

@67B
'GYUR TE; ,RMONGS PA'I MUN PAR ZHUGS DE YI, ,SGO RNAMS 'BYED PAR MDZAD PA YIN, ,LHAG BCAS MYA NGAN 'DAS PA RNAMS, ,LHAG MED MYA NGAN 'DAS PAR 'DOD, ,'DIR NI MYA NGAN 'DAS PA NYID, ,DRI MA MED PAR SEMS GYUR PA'O, ,SEMS CAN KUN GYI DNGOS MED PA'I, ,NGO BO DE 
YANG DE SPYOD YUL, ,DE MTHONG BYANG CHUB SEMS DBANG PO, ,SHIN TU DRI MED CHOS KYI SKU, ,DRI MA MED PA'I CHOS SKU LA, ,YE SHES RGYA MTSO GNAS GYUR NAS, ,SNA TSOGS NOR BU JI BZHIN DU, ,DE LAS SEMS CAN DON RAB MDZAD, ,CHOS KYI DBYINGS SU BSTOD PA SLOB DPON CHEN PO KLU SGRUB KYIS 
MDZAD PA RDZOGS SO,, ,,RGYA GAR GYI MKHAN PO KRishnA PAndI TA DANG, LO TZ'A BA TSUL KHRIMS RGYAL BAS BSGYUR BA'O,, 